
  Hva leserne mener


  ‘Sommer has a great writing voice that truly allows you to engage in his amazing storytelling abilities.’ – Chelsey McQuitty


  ‘The dark plot is well developed and thought out and is replete with mystery, suspense and surprises.’ – Brian A.


  ‘As the story develops, the descriptions really catch attention and I was just astonished at some incidents.’ – Archie


  ‘Some things should not be ignored until it is an emergency, like new medical research.’ – JoJo Maxon


  Om Når Ingenting Finnes


  


  For syv år siden overlevde mikrobiologen Paul Bild en livstruende sykdom. Nå dedikerer han livet sitt til kampen mot multiresistente bakterier.


  Han har utviklet Anybio Analytics, en programvare som hjelper forskerne til å identifisere potensielle mikroorganismer. Paul presenterer produktet sitt for millionæren Jeffrey Hughes. Hughes’ datter er alvorlig syk, og Paul tilbyr ham den samme behandlingen som reddet hans eget liv.


  Veien til kommersiell suksess har vært lang og vanskelig, det er ikke mange som satser på antibiotikamarkedet. WHO er dypt bekymret over situasjonen. Sykdommer som var utryddet i den vestlige verden for femti år siden, vil kunne komme tilbake med full styrke. Myndigheter over hele verden lanserer økonomiske incentivprogrammer for å motivere industrien.


  Og de virker. Paul står foran sitt store gjennombrudd.


  Paul og Tom Avild forhandler frem en avgjørende kontrakt med MD Diagnostics. Tom drar til avdelingskontoret i Ukraina for å gjøre de siste tilpasningene sammen med Yulia Kuznetsova og Vasili Romanov. Men noe er galt. Yulia er forsvunnet. Og noen har forsøkt å stjele Analytics. En database med informasjon om de farligste mikroorganismene på jorden.


  Tom og Vasili kastes inn i en verden der sterke kjemper for å vinne. En kamp der målet helliger middelet.


  SYV ÅR TIDLIGERE


  PAUL BILD VAR en døende mann.


  Han satt alene i baren og stirret tankefullt på glasset, betraktet isbitenes fargespill et øyeblikk før han løftet det og tok en solid munnfull. På kvelder som denne ville han vanligvis sittet og pratet med bransjekollegaer og gamle venner på en av de faste restaurantene, for Paul var et sosialt menneske. Men denne kvelden ville han være alene. Han hadde funnet et sted han aldri hadde vært før, en brun kneipe et godt stykke fra messelokalet og hotellet. Et sted han ikke ville treffe noen han kjente.


  Paul hadde ikke følt seg syk. Ikke før den siste måneden. Da legen ringte og ga ham diagnosen for to dager siden kom det som et sjokk, han hadde ikke hatt de vanlige symptomene. Men han visste utmerket godt hvor forskjellige de kunne være, så han ba legen gi ham prognosen, uten omsvøp, selv om han var en nær kollega og venn. Faktum var at han knapt hadde hatt tid til å tenke – virkelig tenke – over legens dom før i kveld. Han hadde hatt det for travelt, det hadde gått i ett helt siden telefonen ringte i avgangshallen på Gardermoen. Rett før han skulle gå om bord på flyet.


  Naturligvis hadde han vurdert å bli hjemme. Men etter en kort tenkepause valgte han å reise på messen i Berlin likevel. Her var han sammen med gode venner, mennesker han stolte på og som han kunne snakke fortrolig med. Dessuten fristet den pulserende stemningen på messen mer enn kontoret. Eller den stille ensomheten i leiligheten, hjemme i Oslo. Men i kveld trengte han å være alene.


  Paul satt i sine egne tanker, så han la ikke merke til kvinnen før hun satte seg på barstolen og plasserte vesken sin på bardisken, kalte bartenderen til seg og så stjålent bort på ham. Han snudde seg mot henne. Hun smilte. Paul smilte tilbake. Hun var svært vakker, mye yngre enn ham selv. En kostbar dame, tenkte han. Han visste ikke mye om kvinnemote, for han var ikke gift, men den lille vesken var av et fabrikat selv han hadde hørt om. Bartenderen satte frem et glass til henne.


  «Schönen Abend», sa hun og løftet glasset. Uttalelsen var feilfri, med et snev av fremmed aksent. Paul hilste høflig tilbake. Men han var ikke i stemning for den type selskap som damen kunne tilby, så han konsentrerte seg om sitt eget glass.


  «Forstyrrer jeg, Herr Bild?»


  Paul snudde seg forbauset mot henne. «Unnskyld, kjenner jeg Dem?» sa han, hans tysk var perfekt.


  «Nei. Men vi har felles bekjente.»


  Paul studerte kvinnen nærmere. Det var noe i øynene hennes som ikke stemte med hans første innskytelse.


  «Jeg mener ikke å trenge meg på, Herr Bild. Og, som De sikkert hører, er ikke min tysk like god som Deres. Kanskje De ikke har noe imot å snakke engelsk?»


  Paul så forvirret på henne. «Naturligvis», svarte han.


  «Jeg ber om unnskyldning for at jeg er så direkte», sa hun på feilfritt engelsk. «Men som jeg sa i sted, vi har felles venner. Og jeg er informert om din tilstand.»


  Paul stirret på henne. Kvinnen la hånden sin på armen hans. «Igjen, jeg beklager min fremgangsmåte, jeg forstår at du er opprørt. Men du har mange venner, Mr. Bild. Og jeg vil gjerne være en av dem. Kan jeg få kalle deg Paul?»


  Han så ned på hånden hennes; de lange, røde neglene sto i sterk kontrast til den hvite skjorten hans. «Jeg ønsker ikke å gjøre deg forlegen, men jeg føler at det er riktig å gå rett på sak», sa hun. «Du er medisinsk utdannet, du har vært i denne bransjen i hele ditt liv, og du kjenner svært mange mennesker.»


  En mann kom inn døren, han satte seg ved enden av bardisken. Kvinnen fulgte bartenderen med øynene idet han passerte for å ta bestillingen.


  Hun senket stemmen. «Noen av dine venner er også venner av meg. Det er disse vennene som har informert meg om diagnosen din. De har kanskje brutt din fortrolighet, men de har gjort det fordi de bryr seg om deg.» De store øynene hennes holdt blikket hans. «Det er ingen som ønsker å skade deg, tvert imot. De ønsker deg – og Anybio – alt vel. Det er derfor jeg sitter her. Jeg vil komme med et forslag, og du kan velge om du vil akseptere det. Ingen vil få vite om vår samtale, jeg er konfidensiell, på samme måte som deg. Jeg ber deg bare om å lytte til forslaget mitt. Dersom forslaget ikke er av interesse, vil du ikke se meg igjen.»


  Paul kunne ikke se noen form for falskhet i øynene hennes. «Hvem er du?» Han kjente ikke igjen sin egen, sprukne stemme.


  Hun stakk hånden i vesken sin og tok frem et lite, håndskrevet kort. «Dersom du ønsker å gå videre med mitt forslag, skal du få vite alt. Men dersom du velger å ikke gjøre det, er det best for oss begge at jeg forblir anonym. Jeg forlater Berlin i morgen kveld, og du reiser hjem til Oslo.»


  Kvinnen kastet et raskt blikk på mannen bortenfor dem. Han satt og leste i telefonen sin. Hun bøyde seg frem, Paul kjente duften av parfymen hennes da hun la munnen til øret hans.


  «Men la meg raskt forklare situasjonen; selv om du er biolog, ikke lege, vet jeg at du forstår diagnosen, utfallet og tidshorisonten. Det er snakk om noen få måneder. Jeg kan naturligvis ikke garantere deg et annet utfall, men ønsker du å diskutere mitt alternativ er jeg i Berlin i hele morgen. Du vil få tak i meg på dette nummeret. Det er en kontantkort-telefon. I morgen kveld vil ikke nummeret være aktivt lenger.»


  Paul så på kortet. Ikke noe navn, bare et telefonnummer.


  «Det er ikke riktig av meg å legge press på deg», sa hun. «Beslutningen må være din egen. Men på vegne av vennene dine håper jeg at du tar kontakt, og da håper jeg at vi også kan bli venner. Du er altfor ung. Du har så mye ugjort. Men nå vil jeg la deg være i fred, slik at du kan tenke over forslaget mitt.»


  Hun klemte armen hans og tok vesken sin, la noen euro på disken og reiste seg.


  «Jeg ønsker deg en fortsatt god kveld, Paul.»


  KAPITTEL 1


  BÅTEN BEVEGET SEG sakte fremover da de lave husene nede ved strandkanten dukket opp i horisonten. Jeffrey Hughes kjente kyststripen utenfor Tampa som sin egen bukselomme etter alle disse årene; han var både gammel og erfaren nok til å sette ned farten på Sunseekeren sin i god avstand fra land. Selv når det var lyst og midt på dagen kunne det grunne farvannet være lunefullt, og nå som mørket falt på, fulgte han nøye med på sjøkartet. Han kontrollerte dybdemåleren mens han manøvrerte seg inn mot den smale, hvitmalte trebryggen som stakk ut i vannet, tretti meter fra land.


  Han passerte Gary med noen meters avstand. Gary sto i den lille, flate Maverick-båten sin og fisket. Solbrillene var hektet på bremmen av kapsen, og fiskestanga hvilte i hånden. Han løftet venstrehånden opp til en hilsen. Jeff lot båten gli forsiktig opp på siden av Mavericken.


  «Fått noe?» spurte Jeff.


  «Nah. Fire ørret. Ikke så gærent. Bare stått her en times tid.» Gary pekte i bøtta og myste opp. «Hva med deg? Ute og dykker, som vanlig?»


  «Jepp. Tok tre snappere med harpunen.»


  Gary nikket anerkjennende.


  «Jeg gir meg nå», sa Jeff og pekte mot bryggen. «Lovte Amy å komme inn før det ble mørkt.»


  Han løftet hånden til avskjed, og båten skjøt forsiktig fart igjen. Gary ristet smilende på hodet og vinket ham videre. Han tittet opp på den spektakulære himmelen over Mexicogolfen. Solen var allerede på vei under horisonten. Lyset brøt det høye skylaget i glødende gule, oransje og turkise stråler, og det asurblå havet foran ham badet i det vakre fargespillet. Gary sukket, like fascinert som alltid. Han ville stå en time til og fiske, drikke opp ølboksen og nyte den varme kvelden. Men så hadde han ingen som ventet på ham hjemme, heller.


  Jeff elsket båten sin. Og han elsket Palm Harbor, med sin idylliske beliggenhet nord for Tampa – midt i det subtropiske klimabeltet som gjør Florida til et sted der vintrene er milde og somrene er levelige. Da de flyttet fra Boston og ned hit, syntes de sommerheten kunne bli for intens. Nå, etter åtte år, var både han og Amy fullt akklimatisert. De kunne aldri tenke seg å bo noe annet sted. Christina var bare tre år da de flyttet, så hun visste ikke om noe annet. De var sikre på at stedet ville være et paradis for henne, og de hadde rett.


  Christina var dypt ønsket. Jeff og Amy var begge trettisju år da hun ble født, og Amy sluttet i jobben for å være hjemme på heltid med henne. Jeff fikk et bud på forretningen sin i Boston som var mye bedre enn han hadde håpet på. Selv om han hadde sine kvaler omkring det å selge bedriften – han hadde bygget den opp fra ingenting – hadde han ikke angret siden. Da nedgangstidene rammet Florida, kjøpte de huset i Palm Harbor til spottpris og de så seg aldri mer tilbake.


  Jeff investerte alt han hadde tjent. Han kjøpte seg inn i et feriekompleks i Clearwater som var gått konkurs, to næringseiendommer i Palm Harbor og en andel i et medisinsk forskningsselskap i Tampa. Han etablerte seg på et kontor i lokalene til forskningsselskapet og tok noen styreverv. Nå hadde han fått lønn for strevet; eiendomsmarkedet i Florida var i sterk fremgang igjen. Han og Amy satt med eiendommer og aksjer verdt over åtti millioner dollar. De hadde jobbet hardt hele livet, men de hadde vært heldige også, og de visste det.


  Jeff manøvrerte båten inn til bryggen. Han tømte båten for dykkerutstyret og la det på plass i det lille båthuset, løftet ut fiskebøtta og skylte dekket. Da alt var vasket og ryddet, satte han seg ned på noen gamle plastkasser. Det var når han holdt seg beskjeftiget at han fungerte. Når han satte seg ned, kom alle tankene.


  Christina hadde vist tegn på sykdom for to år siden. Før det hadde de ikke ant noen ting. Men hun var blitt kortpustet og slapp, og hun spiste dårlig. Amy tok henne med til legen for det hun trodde var en enkel, ordinær undersøkelse. Legen hadde sendt dem rett til en spesialist som undersøkte hjertet hennes.


  Diagnosen var nedsatt myokardfunksjon. Hjertet hennes pumpet ikke slik et friskt hjerte skal gjøre. Christina ble lagt inn til overvåkning og medisinert med ACE-hemmere. Men hun ble stadig verre. Legen forberedte Jeff og Amy på at det lille hjertet hennes snart ikke ville tåle mer.


  Jeff var klippen. Han fikset verden for jentene sine. Han klarte ikke å holde tårene tilbake lenger, han satt med hodet mellom hendene og gråt stille.


  Jeg vet ikke hvordan jeg skal fikse dette.


  Jeff skylte ansiktet i det lunkne havvannet. Det var blitt nesten helt mørkt. Han tørket seg med et håndkle som lå slengt på dykkerutstyret. Så ryddet han seg ferdig, plukket med seg fiskebøtta og gikk hjemover langs bryggen, opp mot det store huset.


  KAPITTEL 2


  DEN MASSIVE BYGNINGEN hadde en gang vært et staselig herskapshus. På avstand så bygget fortsatt imponerende ut der det sto; veggene var i grå granittstein med høye, smale vinduer og buede utsmykninger, de møtte det skrå blikktaket i en overgang dekorert med spir og ornamenter. Huset var bygget i klassisk barokkstil – et tidsvitne over fordums prakt og rikdom, den gangen landet hadde vært en del av en stormakt og mektige mennesker fra hele Europa kom på besøk.


  Det lå vakkert plassert inne på den store eiendommen, omringet av gamle, ærverdige trær, små bronsestatuer og frodig gress. En allé av mindre bøketrær ledet den smale grusveien inn foran huset, der den videt seg ut i en stor sirkel og omkranset en kunstig steinsatt dam med en smijernsfontene i midten. Familien som eide herskapshuset for hundre år siden hadde hatt karpefisker i dammen. Fiskene holdt vannet rent og klart, og de var hovedrett i de mange selskapene som ble arrangert for adelen og prominente gjester.


  Men det var lenge siden det bodde rike mennesker i huset. Gresset var tørt og halvhøyt, karpedammen var gjengrodd, slimete og grønn. Når man kom nær nok, så man at ornamentene på husveggen var avskallet og flassete; vinduene var blasse og uttørret, mange steder hadde kittet løsnet. Enkelte steder var et knust vindu erstattet av en finerplate, brutalt skrudd rett i karmen.


  Kvinnen parkerte den gamle bilen sin på gårdsplassen foran hovedinngangen. Hun småløp opp steintrappen og åpnet eikedøren. På innsiden møtte forfallet henne enda sterkere, men hun la ikke merke til det; hun hadde vært her altfor mange ganger til at hun lenger reflekterte over bygningens forfatning. De eksklusive møblene i entréen hadde forsvunnet for mange år siden og veggene var nakne, med unntak av noen gamle, innrammede svart-hvitt-fotografier ingen hadde brydd seg med å fjerne. Ett av dem viste tjenerskapet oppstilt på gårdsplassen foran inngangen med alvorlige blikk. På et annet så man to kvinner sittende på hver sin hvite araber – rettryggede og stramme, med hatt og kjole og høytidelige ansikt – mens stallguttene holdt hestene med et fast grep i grimen. I stedet for den utsmykkede lysekronen hang det en rad gustne lysstoffrør i taket.


  Til høyre for henne gikk trappen opp til andre etasje. Til venstre sto døren åpen inn til det som før hadde vært ballrommet. Ballrommet var omgjort til en spisesal, med enkle trebord og nakne sittebenker. Rett foran henne var døren til det gamle biblioteket.


  Biblioteket var for lengst borte. I stedet var det satt opp fire mindre kontorer med hvite gipsvegger. Kvinnen banket på døren merket BESTYRER – OLGA BOYKO. Stemmen bak døren ba henne komme inn, så hun åpnet forsiktig. Den eldre kvinnen satt bak et skrivebord, hun så opp fra papirene sine og smilte.


  «Mrs. Petrenko!» Olga Boyko reiste seg og tok henne i hånden mens hun betraktet gjesten sin i skjul. Mrs. Petrenko var en kvinne i førtiårene, med et åpent, ordinært ansikt. Verken spesielt pent eller stygt, men hun hadde et sjenerende rødt arr på det ene kinnet. Mrs. Boyko tenkte at det måtte være et gammelt brannsår, men hun hadde aldri våget å spørre.


  Mrs. Petrenko var usminket. Hun gikk i billige, enkle klær og svarte sko, Olga Boyko fikk et glimt av sykepleieruniformen hennes under kåpen. Hun bar et sjal på hodet og et stort, sølvfarget kors hang over brystet. Hun var en kvinne med samme bakgrunn som barna som bodde i det gamle herskapshuset, men som likevel – og mot alle odds – hadde klart seg bra i livet; hun hadde tatt utdannelse, og jobbet på et av de store sykehusene i Kiev. Hun viet livet sitt til å gi ungene et håp om en bedre fremtid.


  Olga Boyko fant frem en perm i hyllen bak seg. Så satte hun seg ned igjen, tok på seg brillene og snudde permen rundt slik at begge kunne lese. «Bortsett fra omgangssyke hos noen av de minste jentene, er alle friske», sa hun.


  Mrs. Petrenko nikket og så forsiktig opp. «Har du nok medisin?»


  «Mer enn nok. Vi vet nesten ikke hvordan vi kan få takket deg for alt du gjør for oss.»


  Mrs. Petrenko smilte beskjedent. «Hvor mange nye er det kommet denne måneden?»


  «Fem. De venter på oss allerede.»


  Hjemmet hadde plass til femtito barn. Hvert av rommene i andre etasje var innredet med enkle, solide køyesenger i stål. I de største var det fire slike køyesenger, og i de minste var det to. Bygningen hadde i sin tid hatt femten rom til tjenerskapet og besøkende i andre etasje, i tillegg til oppholdsrom og lagerrom av forskjellige slag.


  De ommøblerte som best de kunne. Bestyrerinnen fordelte sengene på alder og kjønn, og sørget for at plassene ble utnyttet best mulig. Administrasjonen holdt til i første etasje; der var kontoret hennes, og kontorene til de to avdelingslederne. I tillegg hadde de to kokker og en vaktmester på deling med tre andre barnehjem i området.


  Olga Boyko visste godt at de både var underbemannet og underfinansiert. Det var en naturlig konsekvens av den dårlige økonomien i hennes moderland, og den viste ingen tegn til noen varig bedring. Hvert år fikk de mindre penger å drive for enn året før, mens behovet for plasser bare økte. Noen av barna var foreldreløse, de aller fleste kom fra voldelige og alkoholiserte hjem; hentet fra foreldre som enten ikke kunne ta vare på dem, eller som rett og slett stakk av, på jakt etter arbeid eller et lettere liv.


  Hjemmet tok bare inn barn som var eldre enn ti år, og når de fylte atten måtte de forlate stedet. Hver måned fikk Mrs. Boyko et titalls nye henvendelser. Som regel kunne hun ikke hjelpe, men av og til rømte noen av ungene og en sjelden gang fant hun en fosterfamilie til en av de yngste. I løpet av et år kunne det komme femten-tjue nye barn til hjemmet hennes. Da måtte hun organisere og fordele rommene på nytt, så de yngste fikk sin egen plass og de eldste guttene og jentene fikk separate rom.


  Det hendte at ungene forgrep seg på hverandre. De store guttene kunne utnytte de mindre barna. De eldste jentene kunne tvinge de yngre til å gi seg hen til guttene mot en gjenytelse. Litt ekstra mat, en eske sigaretter. Noen av dem solgte sine tjenester selv. Eller – og dette skjedde oftere enn hun likte å gruble over – det hendte at noen av de eldste jentene forgrep seg mot de minste barna, de også.


  Å organisere rommene var en måte å redusere problemet på. En annen var å plassere de mest utagerende og aggressive av dem i et av de fire rommene i kjelleren. Det var nesten uten unntak gutter som havnet der; de var lette å oppdage, oppførselen deres avslørte dem raskt. Det var mye vanskeligere å oppdage jentene. Det var aldri noen hjelp i å spørre barna selv. De tilpasset seg internjustisen – ingen sladret på hverandre, ingen fortalte noe dersom de selv var offeret.


  Guttene måtte bo i kjelleren til de bestemte seg for å ikke vise slike tendenser mer. Eller de rømte. De mest umulige måtte hun kaste ut. Den sentrale beliggenheten – huset lå bare noen kilometer utenfor Kiev – førte til at de som regel endte opp på gaten der. Noen angret og kom tilbake etter et par dager, møkkete og slitne. Andre lusket rundt i parken ved barnehjemmet om kvelden. Mrs. Boyko slapp dem alltid inn og ga dem mat, selv om budsjettet var strengt rasjonert. Dersom det ikke var noen i kjellerrommene fikk de bruke sengene en natt eller to. Men det var ikke bare de aggressive guttene som rømte. Jenter i tenårene kunne også være vanskelige, og plutselig kunne hun oppdage at noen bare var borte. Inniblant forsvant noen av de minste barna også.


  Olga Boyko var ikke et ondt menneske, men hun arbeidet i et system med knappe ressurser og få valgmuligheter. Når dagene ble for tunge, trøstet hun seg med at uten hennes innsats ville det vært verre.


  Derfor var Mrs. Petrenkos besøk så oppløftende. Det fantes mennesker som ville gjøre en forskjell for barna hennes. Noen tilhørte organisasjoner, andre var ganske enkelt medmennesker. De kom på besøk, og de tok med barna på små opplevelser, som en tur i byparkene eller en film på kino. Andre kom med gaver, som bøker, klær eller leker til de minste. Det fantes frivillige organisasjoner som hjalp til med skolearbeidet, og det fantes noen som ga medisinsk hjelp.


  Mrs. Petrenko var et slikt medmenneske. Hun arbeidet aktivt med på å finne nye familier som ville adoptere, eller ta imot et fosterbarn. Og hun var en dyktig sykepleier. Selv om det kom kommunale leger til barnehjemmet også, visste Olga Boyko at Mrs. Petrenko var svært samvittighetsfull. Hun blandet aldri prøvene, og hun fulgte alltid opp barna i etterkant.


  Bestyrerinnen ledet an da de gikk inn til fellesrommet. Hun samlet de sist ankomne: to gutter og tre jenter. Guttene var i femtenårsalderen, to av jentene var litt yngre, og den tredje jenta var akkurat gammel nok til å få plass. Hun fylte ti år denne sommeren.


  Mrs. Petrenko gikk inn på det faste undersøkelsesrommet sitt. Rommet var egentlig et stort toalett; det inneholdt en dusj, en vask og en liten benk hun kunne be barna legge seg ned på. Hun fant frem engangshansker og små laboratorieflasker, sprøyter, plaster, antiseptisk rensevæske, en synstest, en liten lommelykt og annet utstyr og la alt sammen forsiktig ned på trebenken. Så satte hun posen ved siden av seg og ventet.


  Olga Boyko organiserte det hele med sikker og fast hånd. Hun sendte barna inn til henne, en av gangen. Guttene gikk inn først. De kledde av seg, og Mrs. Petrenko sendte dem i dusjen og passet på at de vasket seg grundig. Etterpå undersøkte hun dem nøye.


  Barna var som regel innesluttete når de kom til henne for første gang, men Mrs. Petrenko var flink med barn. Hun hadde med seg små gaver. De eldste guttene kunne få en bok eller et magasin, en baseballkaps, eller kanskje en T-skjorte med bilde av et populært rockeband; jentene kunne få en billig parfyme eller et smykke. Disse barna var ikke vant til å få noe som helst, og gavene gjorde at de stolte litt mer på henne.


  Hele tiden smilte hun og snakket vennlig med dem, spurte hva de het, hvor gamle de var og forhørte seg forsiktig om foreldrene deres. Hun kontrollerte synet og lyste i øynene, sjekket hørsel, bryst og lunger, lette etter sår eller utslett på huden, testet muskelreflekser og så etter skader på hender eller føtter. Jentene gikk gjennom en enkel gynekologisk kontroll der hun undersøkte om de var blitt utsatt for misbruk. Alt ble sirlig notert i den lille notisblokken hennes. Til slutt tok hun en blodprøve og lot barna kle på seg.


  Mrs. Petrenko tok for seg den lille jenta til sist. Hun behandlet henne på samme måte som de eldre jentene, men hun undersøkte aldri de minste jentene i underlivet. I stedet stilte hun noen forsiktige spørsmål, og gjorde vurderingen sin basert på det.


  Jenta het Sofia. Hun viste ingen tegn på verken sykdommer eller misbruk; tiåringen var usedvanlig åpen og tillitsfull. Mrs. Petrenko gravde i gaveposen, og Sofia fikk velge mellom et lite, billig smykke, en dukke, eller en flaske parfyme.


  Sofia så på halssmykket. Et enkelt, forsølvet kors med to vinger øverst.


  «Det», sa hun.


  Mrs. Petrenko plukket frem smykket.


  «Mamma hadde et sånt», sa Sofia.


  «Hadde hun? Du blir så fin, Sofia.»


  Sofia lo. «Mamma sa at det var hennes skytsengel. Vet du hvem som er min skytsengel?»


  Mrs. Petrenko så opp og ristet på hodet.


  «Rafael», sa Sofia. «Jeg er født i Tvillingenes tegn. Rafael er skytsengelen min.»


  «Da skal jeg feste Rafael rundt halsen din, Sofia.»


  Jenta strakk hals så hun kunne komme bedre til. Sofia så stolt på smykket, så ga hun Mrs. Petrenko en kraftig klem.


  «Nå er du også skytsengelen min», sa Sofia alvorlig før ansiktet myknet og de blå øynene strålte av glede. Hun neide pent, vinket farvel og løp ut av rommet for å vise frem det nye smykket sitt til de andre barna.


  Mrs. Petrenko ble sittende alene igjen og se etter henne. Fingrene hennes følte ettertenksomt på det store korset som hang over brystet.

